**015 05 URED PREDSJEDNIKA REPUBLIKE HRVATSKE**

**OBRAZLOŽENJE OPĆEG DIJELA POLUGODIŠNJEG IZVJEŠTAJA O IZVRŠENJU FINANCIJSKOG PLANA**

***Obrazloženje ostvarenja prihoda i rashoda, primitaka i izdataka u izvještajnom razdoblju***

**PRIHODI I PRIMICI**

Ured predsjednika Republike Hrvatske ostvaruje prihode:

- u okviru skupine 66 Prihodi od prodaje proizvoda i robe te pruženih usluga i prihoda od donacija te izvora financiranja 31 Vlastiti prihodi. Prihodi od prodaje proizvoda i robe te pruženih usluga i prihoda od donacija u prvom polugodištu 2023. godine ostvareni su u iznosu 21.226,37 eura.

- u okviru skupine 67 Prihodi iz proračuna te izvora financiranja 11 Opći prihodi i primici.

Prihodi iz proračuna u prvom polugodištu 2023. godine ostvareni su u iznosu 2.306.389,42 eura.

**RASHODI I IZDACI**

Za djelovanje Ureda predsjednika Republike Hrvatske rashodi su planirani kroz aktivnosti A504000 Administracija i upravljanje i kapitalni projekt K504004 Informatizacija.

Ukupni rashodi u prvom polugodištu 2023. godine izvršeni su u iznosu 2.340.466,09 eura, što je 35,44% ukupno planiranih financijskih sredstava za 2023. godinu. U odnosu na isto razdoblje prethodne godine ukupni rashodi veći su za 5,72%.

**Rashodi poslovanja**

Rashodi poslovanja u prvom polugodištu 2023. godine izvršeni su u iznosu 2.256.503,18 eura, što je 37,45% planiranih financijskih sredstava za 2023. godinu u okviru rashoda poslovanja. U odnosu na isto razdoblje prethodne godine rashodi poslovanja veći su za 4,36%.

U strukturi rashoda poslovanja najveći udio čine rashodi za zaposlene i materijalni rashodi.

***Rashodi za zaposlene***

Rashodi za zaposlene u prvom polugodištu 2023. godine izvršeni su u iznosu 1.513.013,00 eura što je 44,83% planiranih financijskih sredstava za zaposlene. U odnosu na isto razdoblje prethodne godine, rashodi za zaposlene veći su za 8,93%. Spomenuto povećanje posljedica je povećanja osnovice sukladno Dodatku I. Kolektivnog ugovora za državne službenike i namještenike, prekovremenog rada uslijed povećanja obujma posla koji se nije mogao obaviti unutar redovnog radnog vremena te povećanja iznosa regresa sukladno Odluci Vlade Republike Hrvatske o visini regresa za korištenje godišnjih odmora državnih službenika i namještenika i službenika i namještenika u javnim službama za 2023. godinu.

***Materijalni rashodi***

Materijalni rashodi u prvom polugodištu 2023. godine izvršeni su u iznosu od 743.232,39 eura što je 28,87% planiranih financijskih sredstava za 2023. godinu u okviru materijalnih rashoda.

U okviru ove skupine rashoda sredstva su utrošena na:

službena putovanja, naknade za prijevoz za djelatnike za dolazak na posao i odlazak s posla, stručne seminare djelatnika Ureda, uredske potrepštine, materijal i sirovine, nabavu inventara za ugostiteljstvo te drugog inventara za Ured, nabavu radne odjeće za ugostiteljstvo i jedinicu tehničkog održavanja, intelektualne usluge za potrebe Summita Prvih dama i gospode država članica EU regije Svjetske zdravstvene organizacije, najam opreme i automobila, režijske, telekomunikacijske i komunalne usluge, nabavu tiskovina i sistematske preglede djelatnika Ureda, reprezentaciju, protokolarne poklone, održavanje objekta i opreme, usluge tiskanja.

U odnosu na isto razdoblje prethodne godine materijalni rashodi manji su za 1,37%.

Značajnije povećanje materijalnih rashoda očekuje se u drugoj polovici godine iz razloga završenih natječajnih postupaka, te provođenje programa u Americi i Portugalu, kao i značajnijih troškova tekućeg i investicijskog održavanja, a vezano uz oštećenja nastala elementarnom nepogodom (zamjena oštećenih bakrenih okapnica, zamjena vanjske stolarije).

***Financijski rashodi***

Financijski rashodi u prvom polugodištu 2023. godine izvršeni su u iznosu od 257,79 eura.

**Rashodi za nabavu nefinancijske imovine**

Rashodi za nabavu nefinancijske imovine u prvom polugodištu 2023. godine izvršeni su u iznosu 83.962,91 eura odnosno 14,48% planiranih financijskih sredstava za 2023. godinu u okviru navedenih rashoda. Sredstva su utrošena za nabavu uredske i komunikacijske opreme, klima uređaja, ugostiteljske opreme te veće količine foto i računalne opreme.

***Obrazloženje ostvarenog prijenosa sredstava iz prethodne godine i prijenosa sredstava u sljedeću godinu/razdoblje***

U okviru izvora financiranja 31 Vlastiti prihodi Ured predsjednika Republike Hrvatske svake godine prenosi sredstva koja se odnose na internu službu ugostiteljstva za potrebe Ureda.